**ΜΕΡΗ ΤΟΥ ΛΟΓΟΥ.**

**ΚΛΙΤΑ ΚΑΙ ΑΚΛΙΤΑ. ΤΥΠΟΙ. ΚΑΤΑΛΗΞΗ, ΘΕΜΑ, ΧΑΡΑΚΤΗΡΑΣ**

**Α. ΜΕΡΗ ΤΟΥ ΛΟΓΟΥ**

**1.** Οι λέξεις της αρχαίας ελληνικής, όπως και της νέας, χωρίζονται σε δέκα είδη, που λέγονται μέρη του λόγου.

**Άρθρα:** Οι μικρές λέξεις πριν από τα ονόματα, **ὁ, ἡ, το.**

**Ουσιαστικά:** Οι λέξεις που **φανερώνουν πρόσωπα, ζώα, πράγματα, καταστάσεις, ενέργειες, ιδιότητες**, π.χ. ὁ Περικλῆς, ὁ πατήρ, ὁ ἰχθύς, ὁ μανδύας, ἡ ἀσέβεια, ὁ γέλως.

**Επίθετα:** Οι λέξεις που **φανερώνουν τι λογής είναι τα ουσιαστικά**,

π.χ. ὁ σοφός, ἡ σοφή, τό σοφόν, ὁ δίκαιος, ἡ δίκαια, το δίκαιον.

**Αντωνυμίες:** Οι λέξεις που χρησιμοποιούμε **στη θέση ουσιαστικών ή επιθέτων**,

π.χ. ἐγώ,σύ,(οὗτος), ὅδε,ἥδε,τόδε, οὗτος,αὕτη,τοῦτο, ἐκεῖνος,η,ο, τοιοῦτος, τοσοῦτος.

**Ρήματα:** Οι λέξεις που **φανερώνουν ότι ένα πρόσωπο, ζώο ή πράγμα κάνει ή παθαίνει κάτι ή βρίσκεται σε μια κατάσταση,** π.χ. λύω, παιδεύομαι, ἄγω, γράφω, διαλέγομαι, ποιῶ, τιμῶ.

**Μετοχές:** **Σχηματίζονται από ρήματα** με συγκεκριμένες καταλήξεις,

π.χ. ὁ λύων, ἡ λύουσα, τό λῦον, λύσας,σασα,σαν, λυθείς,εῖσα,έν, δεικνύς,ῦσα,ύν.

**Επιρρήματα:** Οι λέξεις που **προσδιορίζουν ένα ρηματικό τύπο και φανερώνουν τόπο, τρόπο, χρόνο, ποσό, αιτία κ.ά.,** π.χ. ἐνθάδε, ἐκεῖ, ἄνω, κάτω, νῦν, σήμερον, χθές, τότε.

**Προθέσεις:** Οι λέξεις που **μπαίνουν μπροστά από ονόματα και φανερώνουν τόπο, τρόπο, χρόνο, ποσό, αιτία κ.ά.,** π.χ. εἰς, ἐν, ἐκ (ἐξ), πρό, πρός, σύν,ἀνά, διά, κατά, μετά.

**Σύνδεσμοι:** Οι λέξεις που **συνδέουν προτάσεις ή άλλες λέξεις μεταξύ τους**,

π.χ. καί, τέ, οὔτε, μήτε, οὐδέ, μηδέ, μέν, δέ, μέντοι, ἀλλά, μήν, ἀλλά μήν, καίτοι, καίπερ.

**Επιφωνήματα:** Οι λέξεις που **φανερώνουν συναισθήματα (θαυμασμό, πόνο, χαρά, λύπη, απορία, ανακούφιση κ.ά.)**, π.χ. ἅ-ἅ-ἅ!, ἆ!, ὤ!, βαβαί!, εὐοῖ!, οὐαί!, οἴμοι!, φεῦ!, ἰού!, ἰώ!, ὦ!.

**Β. ΚΛΙΤΑ ΚΑΙ ΑΚΛΙΤΑ**

Το **ουσιαστικό** και το **επίθετο** λέγονται και **ονόματα**.

**1.** Από τα μέρη του λόγου, το **άρθρο**, το **ουσιαστικό**, το **επίθετο**, η **αντωνυμία**, το **ρήμα** και η **μετοχή**, λέγονται **κλιτά**, γιατί κλίνονται,

π.χ. ὁ ἀθλητής - τοῦ ἀθλητοῦ - τῷ ἀθλητῇ - τόν ἀθλητήν - (ὦ) ἀθλητά

οἱ ἀθληταί - τῶν ἀθλητῶν - τοῖς ἀθληταῖς - τούς ἀθλητάς - (ὦ) ἀθληταί

**2.** Από τα μέρη του λόγου, το **επίρρημα**, η **πρόθεση**, ο **σύνδεσμος** και το **επιφώνημα**, λέγονται **άκλιτα**, γιατί δεν κλίνονται, π.χ. νῦν, ἐπί, καί, φεῦ

**Γ.** **ΤΥΠΟΙ**

Οι **διάφορες μορφές** που παίρνει μια **κλιτή λέξη** λέγονται **τύποι** αυτής της λέξης:

π.χ. ἥρ**ως**, ἥρ**ωος**, ἥρ**ωες** κ.τλ.

ἀκούω, ἀκού**εις**, ἀκού**ει** κ.τλ.

**Δ. Κατάληξη, θέμα, χαρακτήρας**

Σε κάθε τύπο μιας λέξης ξεχωρίζονται δύο μέρη: η **κατάληξη** και το **θέμα**.

**α) Κατάληξη** λέγεται το **μεταβλητό** **μέρος** **της κλιτής λέξης** προς το τέλος της:

-ς, -ος, -ες κτλ., -ω, -εις, -ει κ.τλ.

**β) Θέμα** λέγεται το **αμετάβλητο μέρος της κλιτής λέξης** προς την αρχή της:

π.χ. **ἡρω**-, **ἀκου**-, **γραφ**-

**γ)** Ο **τελευταίος φθόγγος του θέματος** λέγεται **χαρακτήρας**.

Ο χαρακτήρας μπορεί να είναι **φωνήεν** ή **σύμφωνο**,

π.χ. του θέματος ***ηρω***- χαρακτήρας ***ω***·

του θέματος ***ακου-*** χαρακτήρας **ου**

του θέματος ***γραφ-*** χαρακτήρας ***φ***

**ΠΤΩΤΙΚΑ. ΠΑΡΕΠΟΜΕΝΑ ΤΩΝ ΠΤΩΤΙΚΩΝ**

Το άρθρο, το ουσιαστικό, το επίθετο, η αντωνυμία και η μετοχή σχηματίζουν τύπους που λέγονται **πτώσεις**.

Γι’ αυτό τα πέντε αυτά κλιτά μέρη του λόγου λέγονται **πτωτικά**.

Οι **πτώσεις** στην αρχαία ελληνική είναι πέντε:

**η ονομαστική, η γενική, η δοτική, η αιτιατική και η κλητική**.

Η **ονομαστική** και η **κλητική** λέγονται **ορθές**.

Η **γενική**, η **δοτική** και η **αιτιατική** λέγονται **πλάγιες**.

Τα πτωτικά, εκτός από τις πτώσεις, έχουν **γένος, αριθμό και κλίση**.

Τα **γένη** των πτωτικών είναι τρία: **αρσενικό, θηλυκό και ουδέτερο**:

π.χ. **ὁ πατήρ, ἡ μήτηρ, τὸ βιβλίον**

Οι **αριθμοί** ήταν τρεις: ο **ενικός** (για ένα), ο πληθυντικός (για πολλά), και ο **δυϊκός** (για δύο), π.χ. **ὁ παῖς - οἱ παῖδες - τὼ παῖδε**

**Κλίση** λέγεται ο ιδιαίτερος τρόπος με τον οποίο σχηματίζονται οι πτώσεις ενός πτωτικού.

Οι **κλίσεις** των πτωτικών είναι **τρεις**: η **πρώτη**, η **δεύτερη** και η **τρίτη**.

Η πτώση, το γένος, ο αριθμός και η κλίση λέγονται με μία λέξη **παρεπόμενα** των **πτωτικών** (ή συνακόλουθα).